BCP น้ำมันดิ่งหนัก! กดงบ Q1 ขาดทุน เดินหน้าปรับลดต้นทุน หวังรักษาสภาพคล่อง
BCP น้ำมันดิ่งหนัก! กดงบ Q1 ขาดทุน เดินหน้าปรับลดต้นทุน หวังรักษาสภาพคล่อง
BCP น้ำมันดิ่งหนัก! กดงบ Q1 ขาดทุน เดินหน้าปรับลดต้นทุน หวังรักษาสภาพคล่อง
13 พ.ค. 2563

บริษัท บางจาก คอร์ปอเรชั่น จำกัด (มหาชน) หรือ BCP รายงานผลการดำเนินงานไตรมาส 1 สิ้นสุดวันที่ 31 มีนาคม 2563 มีกำไรสุทธิดังนี้

สำหรับผลการดำเนินงานในไตรมาส 1/63 บริษัทมีรายได้จากการขายและการให้บริการรวม 43,070 ล้านบาท ลดลง 14% เมื่อเทียบกับไตรมาสก่อนหน้า และลดลง 5% เมื่อเทียบกับช่วงเดียวกันของปีก่อน ซึ่งส่วนใหญ่มาจากธุรกิจที่เกี่ยวข้องกับน้ำมัน
นอกจากนี้ด้วยสถานการณ์ราคาน้ำมันดิบที่ปรับตัวลดลงอย่างมาก ทำให้มีการบันทึกขาดทุนจากการด้อยค่าสินทรัพย์ของธุรกิจสำรวจและผลิตปิโตรเลียม จำนวน 1,366 ล้านบาท ส่งผลให้ไตรมาสนี้มีขาดทุนสุทธิรวม 4,316 ล้านบาท โดยเป็นขาดทุนสุทธิส่วนของบริษัทใหญ่ 4,661 ล้านบาท คิดเป็นขาดทุนต่อหุ้น 3.49 บาท
ทั้งนี้ เป็นผลมาจากการได้รับผลกระทบจากการแพร่ระบาดของไวรัส โควิด-19 ที่มีผลกระทบต่อเศรษฐกิจทั่วโลก เป็นเหตุให้อุปสงค์น้ำมันเชื้อเพลิงทั่วโลกลดลง มีผลต่อราคาน้ำมันดิบและน้ำมันสำเร็จรูปที่ปรับตัวลดลง ประกอบกับการประชุมกลุ่มประเทศผู้ส่งออกน้ำมัน (โอเปก) และพันธมิตร ไม่สามารถบรรลุข้อตกลงเรื่องลดการผลิตน้ำมันได้ กดดันราคาน้ำมันดิบในตลาดโลกปรับลดลงอย่างรุนแรงในช่วงปลายไตรมาส ราคาน้ำมันดิบดูไบเฉลี่ยไตรมาส 1/63 อยู่ที่ 50.41 เหรียญสหรัฐฯ ต่อบาร์เรล ลดลง 11.63 เหรียญสหรัฐฯ ต่อบาร์เรล หรือลดลงเกือบ 20% จากไตรมาสก่อนหน้า
นายชัยวัฒน์ โควาวิสารัช ประธานเจ้าหน้าที่บริหารและกรรมการผู้จัดการใหญ่ บริษัท บางจาก คอร์ปอเรชั่น จำกัด (มหาชน) หรือ BCP เปิดเผยว่า ขณะนี้กลุ่มบางจากฯ ได้มีการปรับลดต้นทุน โดยเลื่อนโครงการลงทุนที่ไม่จำเป็นออกไปก่อน พร้อมทั้งหาแนวทางเพิ่มประสิทธิภาพสูงสุด ล่าสุดบริษัทได้ลดงบดำเนินการปี 2563 ลงประมาณ 7 พันล้านบาท จากเดิมตั้งเป้าหมายจะใช้เงินลงทุนประมาณ 2.98 หมื่นล้านบาท
ทั้งนี้หากดูสภาพคล่องทั้งหมด คาดว่าหากยอดใช้น้ำมันยังตกต่ำหลังจากได้รับผลกระทบสถานการณ์โควิด-19 ยังไม่ดีขึ้น บางจากฯ ก็จะอยู่ได้โดยไม่ต้องใช้มาตรการอื่น ๆ เพิ่มเติมอีกกว่า 1 ปี แต่จากที่ทั่วโลกร่วมมือกันหาวัคซีนก็เชื่อว่าสถานการณ์จะดีขึ้นโดยเร็ว
ขณะเดียวกันบริษัทได้ปรับลดกำลังการกลั่นน้ำมันลงแล้วประมาณ 30% ของกำลังการผลิตทั้งหมด เนื่องจากยอดใช้น้ำมันที่ลดลงในช่วงสถานการณ์โควิด-19 ซึ่งในส่วนของบางจากฯ ยอดขายเดือนเมษายน 2563 พบว่าลดลงประมาณ 25% แต่ในขณะนี้จากการคลายล็อกดาวน์ยอดใช้น้ำมันก็ได้เริ่มขยับขึ้นมาบ้างแล้ว
อย่างไรก็ตาม การที่รัฐบาลจะปรับลดสำรองน้ำมันดิบตามกฎหมาย 6% ของปริมาณการค้า เหลือเป็น 4% ระยะเวลา 1 ปี และระยะที่ 2 เป็น 5% หลังจาก 1 ปี เป็นต้นไปนั้น ก็จะสามารถช่วยเหลือในด้านการบริหารสภาพคล่องของโรงกลั่นน้ำมันได้บ้าง ซึ่งคงจะเห็นผลในช่วงไตรมาส 2/2563
“บริษัทต้องการบริหารสภาพคล่อง ทั้งในส่วนกำลังผลิต การใช้งบลงทุน ก็ต้องดูจากดีมานด์ ซัพพลาย และประเมินสถานการณ์ในอนาคต เพราะไม่มีใครรู้ว่าโควิด-19 จะดีขึ้นเมื่อใด และราคาน้ำมันจะอยู่ในระดับต่ำไปนานแค่ไหน จึงต้องพร้อมปรับตัวทำธุรกิจหลักให้เตรียมพร้อม ปรับให้แข็งแกร่ง ขณะเดียวกันผู้บริหารให้ความร่วมมือลดเงินเดือนส่วนระดับพนักงานทั่วไปไม่มีการลดเงินเดือนแต่อย่างใด ขณะที่โรงกลั่นน้ำมันได้ลดกำลังกลั่นน้ำมันลงไปแล้ว 30% เพื่อให้สอดคล้องกับยอดขายน้ำมันที่ลดลงจากผลกระทบการระบาดของโควิด-19 โดยเป็นผลมาจากหน่วยงานต่าง ๆ ร่วมโครงการทำงานที่บ้าน เพื่อหยุดเชื้อเพื่อชาติ” นายชัยวัฒน์ กล่าว
โดยก่อนหน้านี้ BCP ประกาศแผนตั้งงบลงทุน 5 ปี (ปี 2563-2567) อยู่ที่ 5 หมื่นล้านบาท สำหรับพัฒนาและขยายธุรกิจ ส่วนใหญ่จะเน้นลงทุนธุรกิจผลิตไฟฟ้าประมาณ 60-70% เนื่องจากเป็นธุรกิจที่สร้างรายได้อย่างมั่นคง ส่วนที่เหลือจะเป็นการลงทุนธุรกิจอื่น ๆ ทั้งโรงกลั่นน้ำมัน และการตลาดค้าปลีก โดยในปี 2563 ตั้งเป้าหมายจะใช้เงินลงทุนไว้ที่ 2.98 หมื่นล้านบาท ขณะที่ตั้งเป้า EBITDA เติบโต 2.5 เท่า ภายในปี 2567